อธิบดีกรมการจัดหางาน เผย เตรียมหารือหน่วยงานที่เกี่ยวข้องกลางเดือนกุมภาพันธ์นี้ กำหนดโควตาการจัดส่งคนหางานไทยไปเก็บผลไม้ป่าที่ฟินแลนด์
อธิบดีกรมการจัดหางาน เผย เตรียมหารือหน่วยงานที่เกี่ยวข้องกลางเดือนกุมภาพันธ์นี้ กำหนดโควตาการจัดส่งคนหางานไทยไปเก็บผลไม้ป่าที่ฟินแลนด์ นายสุชาติ พรชัยวิเศษกุล อธิบดีกรมการจัดหางาน เปิดเผยถึงการประชุมรับฟังปัญหาอุปสรรคและข้อเสนอแนะการเดินทางไปเก็บผลไม้ป่าที่ฟินแลนด์ในฤดูกาลของปีนี้ (2563) ว่า ได้เชิญผู้ประสานงานในประเทศไทยและบริษัทที่เกี่ยวข้อง 18 บริษัท ร่วมพูดคุยหารือ เพื่อนำปัญหาอุปสรรคต่างๆ มาปรับปรุงวิธีการและรูปแบบการบริหารจัดการก่อนจัดส่งคนหางานไปเก็บผลไม้ป่าที่ฟินแลนด์ในฤดูกาลของปีนี้ ซึ่งอยู่ในช่วงเดือนกรกฎาคม ถึงกันยายนของทุกปี ขณะที่ การกำหนดโควตาในปีนี้ (2563) ยังไม่มีความชัดเจน เนื่องจากต้องประชุมหารือร่วมกันระหว่างกระทรวงการต่างประเทศ เอกอัครราชทูต ณ กรุงเฮลซิงกิ สาธารณรัฐฟินแลนด์และกรมการจัดหางาน ในวันที่ 11 กุมภาพันธ์นี้ เพื่อรับทราบสถานการณ์ปลายทางของฟินแลนด์ว่าฤดูกาลเก็บผลไม้ป่าของปีนี้จะมีผลผลิตเป็นอย่างไร เพื่อประกอบการกำหนดโควตาให้สอดคล้องกับปริมาณผลไม้ ส่วนความคืบหน้าจากหารือกับผู้แทนฝ่ายฟินแลนด์ เมื่อเดือนพฤศจิกายน 2562 ที่ผ่านมา ทั้งประเด็นการมีสถานะเป็น seasonal worker ของคนหางานไทยและมีสัญญาจ้างงานที่ชัดเจน การประกันรายได้ขั้นต่ำ การกำหนดให้นายจ้างเป็นผู้รับผิดชอบค่าใช้จ่ายในการอบรมคนงาน เพื่อลดภาระค่าใช้จ่ายให้คนงาน ทั้งหมดนี้ยังคงต้องรอเวลาในการปรับแก้ไขกฎหมายของฟินแลนด์ จึงทำให้รูปแบบการเดินทางไปเก็บผลไม้ป่าในปีนี้ ยังคงอิงรูปแบบเดิม โดยคนงานแจ้งการเดินทางไปทำงานด้วยตนเองอธิบดีกรมการจัดหางาน เน้นย้ำกับผู้ประสานงานและบริษัทที่เกี่ยวข้องว่า การเรียกเก็บเงินจากคนหางาน จะต้องเกิดขึ้นตามค่าใช้จ่ายจริงเท่านั้น โดยไม่ผลักภาระให้คนหางาน อย่างไรก็ตาม ฝากเตือนคนหางาน ที่ประสงค์จะไปเก็บผลไม้ป่าตามฤดูกาลในประเทศฟินแลนด์ ขอให้ไปอย่างถูกต้องตามกฎหมาย ติดต่อสอบถามได้ที่สำนักงานจัดหางานจังหวัดทุกจังหวัดและสำนักงานจัดหางานกรุงเทพมหานครทุกพื้นที่ หรือโทรสายด่วนกระทรวงแรงงาน 1506 กด 2